מספר פנימי: 2017029

הכנסת העשרים

**יוזמים: חברי הכנסת** **רועי פולקמן**
 **אמיר אוחנה**
 **אכרם חסון**
 **עודד פורר**
 **חיים ילין**
 **יעקב פרי**
 **מירב בן ארי**
 **יעקב אשר**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 פ/4300/20

הצעת חוק רישוי עסקים (תיקון – הארכת משך רישיון קבוע ורישיון זמני), התשע"ז–2017

|  |  |  |
| --- | --- | --- |
| תיקון סעיף 7א. | 1. | בחוק רישוי עסקים, התשכ"ח–1968[[1]](#footnote-2) (להלן – החוק העיקרי), בסעיף 7א – |
|  |  | (1) בסעיף קטן (א), במקום "לתקופה של 15 שנים" יבוא "לצמיתות"; |
|  |  | (2) בסעיף קטן (ב)(1), במקום "משנה" יבוא "משלוש שנים"; |
|  |  | (3) סעיף קטן (ג) – בטל. |
| תיקון סעיף 7ב. | 2. | בסעיף 7ב(א) לחוק העיקרי, במקום "שנה אחת" יבוא "שלוש שנים". |

דברי הסבר

מצבה של מדינת ישראל במדד קלות עשיית עסקים (Doing Business) של הבנק העולמי, הבודק את יעילות הרגולציה ועד כמה היא ידידותית לעסקים, מידרדר בשנים האחרונות. בדירוג האחרון לשנת 2016, דורגה ישראל במקום ה-53 בעולם, דירוג נמוך מאוד, המציב את ישראל לצד כמה ממדינות העולם השלישי. הדירוג מעיד על הידרדרות ביכולת פתיחת העסקים ועשיית העסקים בישראל.

תמונה זו מעלה את הצורך בהסרת החסמים לעשיית עסקים בישראל, בדגש על הקלת הרגולציה והבירוקרטיה בפתיחת עסקים חדשים. אחד החסמים המרכזיים המכבידים על התנהלותו הכלכלית והבירוקרטית של עסק קטן הוא הליך קבלת רישיון העסק – מדובר בהליך לא פשוט הכרוך בקבלת אישור על עמידה בתנאים המפורטים בחקיקה לגווניה על ידי משרדי ממשלה, הרשויות המקומיות, כוחות הביטחון ושירותי ההצלה, לפי העניין.

תוקפו של רישיון העסק קבוע כיום בצו רישוי עסקים (עסקים טעוני רישוי), התשע"ג–2013 (להלן – הצו) וזאת בהתאם לסיווג העסק בצו. תוקף הרישיון בצו נקבע באופן אחיד עבור כלל האישורים שעל העסק לקבל, ולפיכך, חלק מהבדיקות נערכות במועד מוקדם מהנדרש. מצב זה מביא לעודף בירוקרטיה ולהכבדה קשה הן על העסקים והן על הרשויות.

מטרתה של הצעת החוק היא להקל על עסקים קטנים ועל רשויות הרישוי, כך שיוענק רישיון קבוע ללא הגבלת זמן לעסק העומד בתנאים הנדרשים, וזאת במקום ההגבלה הקיימת היום בחוק רישוי עסקים, התשכ"ח–1968 (להלן – החוק), לפיה רישיון עסק יינתן ל-15 שנים. כמו כן, ועל מנת ליצור ודאות ואחידות, מוצע כי סמכותה של רשות הרישוי לקבוע תקופת תוקף קצרה יותר של הרישיון לסוג עסק מסוים, המעוגנת כיום בסעיף 7א(ג) לחוק, תבוטל. נוסף על כך, וכחלק מתהליך הפחתת הבירוקרטיה, מוצע כי סמכותו של שר הפנים לקבוע תקופת תוקף קצרה יותר לסוג עסקים מסוים תעמוד על לא פחות משלוש שנים במקום שנה אחת כיום, וכי תוקפו של רישיון עסק זמני יוארך משנה אחת לשלוש שנים.

---------------------------------

הוגשה ליו"ר הכנסת והסגנים

והונחה על שולחן הכנסת ביום

י"ח בסיוון התשע"ז – 12.6.17

1. ס"ח התשכ"ח, עמ' 204. [↑](#footnote-ref-2)